pythainlp/thaigov-v2-corpus-22032023 huggingface dataset:
วันพฤหัสบดีที่ 5 มกราคม 2566
​รองปลัดกระทรวงเกษตรและสหกรณ์ ลงพื้นที่ตรวจเยี่ยมการบริหารจัดการน้ำ
​รองปลัดกระทรวงเกษตรและสหกรณ์ ลงพื้นที่ตรวจเยี่ยมการบริหารจัดการน้ำ ณ โครงการส่งน้ำและบำรุงรักษาเขื่อนแก่งกระจาน จังหวัดเพชรบุรี
เมื่อวันที่ 5 มกราคม 2566 นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ลงพื้นที่ตรวจเยี่ยมการบริหารจัดการน้ำ ณ โครงการส่งน้ำและบำรุงรักษาเขื่อนแก่งกระจาน จังหวัดเพชรบุรี ซึ่งเขื่อนแก่งกระจานเป็นเขื่อนดิน มีความสูง 58 เมตร ความยาวสันเขื่อน 760 เมตร ความกว้าง 8 เมตร (ระดับน้ำทะเลปานกลาง) มีพื้นที่ 46.5 ตารางกิโลเมตร มีความจุ 710 ล้านลูกบาศก์เมตร สามารถช่วยแก้ปัญหาการขาดแคลนน้ำ เพื่อการอุปโภค-บริโภค ตั้งแต่ปากอ่าวเพชรบุรีจนถึงหัวหินให้หมดไป อีกทั้งยังเป็นแหล่งส่งเสริมการประมง และช่วยบรรเทาอุทกภัยในทุ่งเพชรบุรีได้เป็นอย่างดี
ทั้งนี้ รองปลัดฯ ได้กล่าวชื่นชมการบริหารจัดการทรัพยากรน้ำภายใต้โครงการส่งน้ำและบำรุงรักษาเขื่อนแก่งกระจาน และได้ให้ข้อแนะนำในการบูรณาการความร่วมมือกับหน่วยงานอื่นที่มีส่วนเกี่ยวข้องในการใช้น้ำ เพื่อการอุปโภคและบริโภคในด้านการเกษตรและการท่องเที่ยวอย่างมีประสิทธิภาพ
วันศุกร์ที่ 6 มกราคม 2566
แผนเฉพาะกิจเพื่อการแก้ไขปัญหามลพิษด้านฝุ่นละออง ปี 2566
วันพฤหัสบดีที่ 5 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลยกระดับการแก้ปัญหาฝุ่นละอองให้มีประสิทธิภาพ
โดยเห็นชอบแผนเฉพาะกิจเพื่อการแก้ไขปัญหามลพิษด้านฝุ่นละออง ปี 2566
ซึ่งพัฒนามาจากการถอดบทเรียนปี 2565 ประกอบด้วย
การบูรณาการข้อมูลสำหรับเร่งประชาสัมพันธ์และแจ้งเตือนล่วงหน้า 7 วัน
เพื่อลดความสับสนสร้างความเชื่อมั่นแก่ประชาชน
ยกระดับการดำเนินงานในการควบคุมฝุ่นละอองจากแหล่งกำเนิด การบริหารจัดการเชื้อเพลิงแบบครบวงจร
กำกับดูแลการดำเนินงานทุกระดับอย่างเข้มงวด พร้อมติดตาม ประเมินสถานการณ์อย่างต่อเนื่อง
พัฒนาระบบคาดการณ์ ป้องกัน และควบคุมการเกิดไฟในทุกพื้นที่
ผลักดันกลไกระหว่างประเทศเพื่อป้องกันและแก้ปัญหาหมอกควันข้ามแดน
รวมถึงให้ทุกภาคส่วนมีส่วนร่วมในการวางแผนและดำเนินการ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 6 มกราคม 2566
06/01/2566
สุดปัง“สลากดิจิทัล”บนแอปฯ เป๋าตัง ปี 65 มอบโชคคนดวงเฮง 8.9 แสนคน วงเงิน 7,500 ล้านบาท
“สลากดิจิทัล” บนแอปพลิเคชัน “เป๋าตัง” ได้รับความนิยมอย่างต่อเนื่อง ตอบโจทย์เรื่องราคา ซื้อสลากได้ในราคา 80 บาททุกใบ บนช่องทางดิจิทัลที่ทุกคนคุ้นเคย
“สลากดิจิทัล” บนแอปพลิเคชัน “เป๋าตัง” ได้รับความนิยมอย่างต่อเนื่อง ตอบโจทย์เรื่องราคา ซื้อสลากได้ในราคา 80 บาททุกใบ บนช่องทางดิจิทัลที่ทุกคนคุ้นเคย โดยนับตั้งแต่งวดแรกที่เปิดให้ซื้อขาย “สลากดิจิทัล” มีสถิติที่น่าสนใจ ดังนี้
1. ปี 2565 สลากดิจิทัล เปิดขายทั้งหมด 14 งวด
2. “สลากดิจิทัล” เปิดขายงวดแรก วันที่ 16 มิถุนายน 2565 จำนวน 5 ล้านใบ
3. งวดวันที่ 16 กรกฎาคม 2565 ทำสถิติขายหมด “เร็วที่สุด” โดยเปิดขายทั้งหมด 7 ล้านใบ ขายหมดในเวลา 29 ชั่วโมง
4. งวดวันที่ 30 ธันวาคม 2565 มีจำนวนสลากขาย “มากที่สุด” จำนวน 16.2 ล้านใบ
5. ในปี 2565 มีผู้โชคดีถูกรางวัล “สลากดิจิทัล” รวมจำนวน 8.9 แสนคน (เฉลี่ย 64,000 คน/งวด) รวมเป็นเงินรางวัล 7,500 ล้านบาท (เฉลี่ย 542 ล้านบาท /งวด)
6. จำนวนสลากที่ถูกรางวัลทั้งหมด 2.2 ล้านใบ (เฉลี่ยถูก 157,142 ใบ/งวด)
7. สลากดิจิทัล มีผู้ถูกรางวัลที่ 1 ไปแล้ว 158 ใบ รวมเป็นเงิน 948 ล้านบาท
8. มีผู้ถูกรางวัลที่ 1 มากที่สุด 16 ใบ คิดเป็นเงินรางวัลที่ได้รับ 96 ล้านบาท
ซื้อสลากดิจิทัล สะดวก ปลอดภัย ขึ้นเงินได้ทันที
• เข้าแอปฯ เป๋าตัง เลือก “บริการ” และเลือก “สลากกินแบ่งรัฐบาล”
• เลือก “ซื้อสลากดิจิทัล” กดค้นหาเลขที่ต้องการ
• ตรวจสอบเลขสลาก กดชำระเงินภายในเวลา 15 นาที
• ใน PIN เป๋าตัง
• แสดงรายการสำเร็จ
วันศุกร์ที่ 6 มกราคม 2566
06/01/2566
กรุงไทยเปิดศักราชใหม่การลงทุน เสิร์ฟหุ้นกู้อนุพันธ์แฝง “Step-up Callable Bonus Note” คุ้มครองเงินต้น ดอกเบี้ยสูงสุด 4.40% ต่อปี ตอกย้ำผู้นำตลาด ทำสถิติยอดขายปี 2565 กว่า 22,000 ลบ.
“ธนาคารกรุงไทย”ตอกย้ำผู้นำตลาดหุ้นกู้อนุพันธ์แฝง ทำสถิติยอดขายปี 2565 มูลค่ากว่า 22,000 ล้านบาท พร้อมเปิดศักราชการลงทุน ด้วยหุ้นกู้อนุพันธ์แฝงชุดใหม่ “กรุงไทย Step-up Callable Bonus Note” อายุ 5 ปี ประเภทไม่ด้อยสิทธิ
“ธนาคารกรุงไทย”ตอกย้ำผู้นำตลาดหุ้นกู้อนุพันธ์แฝง ทำสถิติยอดขายปี 2565 มูลค่ากว่า 22,000 ล้านบาท พร้อมเปิดศักราชการลงทุน ด้วยหุ้นกู้อนุพันธ์แฝงชุดใหม่ “กรุงไทย Step-up Callable Bonus Note” อายุ 5 ปี ประเภทไม่ด้อยสิทธิ ชูจุดเด่นคุ้มครองเงินต้น 100% รับดอกเบี้ยแบบขั้นบันไดทุก 3 เดือน เริ่มต้นปีแรก 1.65% ต่อปี สูงสุด 4.40% ต่อปี เพิ่มโอกาสสร้างผลตอบแทนอย่างยั่งยืน
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า ในฐานะธนาคารพาณิชย์ชั้นนำของประเทศ ธนาคารกรุงไทยมุ่งมั่นพัฒนาผลิตภัณฑ์ทางการเงินและนวัตกรรมการลงทุนใหม่ๆ เพื่อตอบโจทย์ผู้ลงทุนทุกกลุ่มอย่างต่อเนื่อง ท่ามกลางภาวะตลาดโลกที่มีความผันผวนสูง โดยธนาคารประสบความสำเร็จในการเสนอขายหุ้นกู้อนุพันธ์แฝง ที่มีจุดเด่นคุ้มครองเงินต้น 100% ตอบโจทย์ผู้ลงทุนที่ต้องการผลิตภัณฑ์การลงทุนที่มีความปลอดภัย และมีโอกาสสร้างผลตอบแทนอย่างต่อเนื่อง ทำให้ผู้ลงทุนให้การตอบรับที่ดีตลอดปี 2565 ทำสถิติเสนอขายมูลค่ารวมกว่า 22,000 ล้านบาท
จากความสำเร็จและผลตอบรับที่ดี ธนาคารได้ออกและเสนอขายหุ้นกู้อนุพันธ์แฝงรุ่นใหม่ “หุ้นกู้อนุพันธ์กรุงไทย Step-up Callable Bonus Note” อายุ 5 ปี ประเภทไม่ด้อยสิทธิ เพื่อเปิดโอกาสให้ผู้ลงทุนสร้างผลตอบแทนการลงทุนตั้งแต่ต้นปี 2566 ยังคงจุดแข็งคุ้มครองเงินต้น 100% โดยธนาคารกรุงไทย ที่มีอันดับเครดิตระดับ AAA จ่ายดอกเบี้ยคงที่แบบขั้นบันไดทุก 3 เดือน ตลอดระยะเวลาการถือครอง ดอกเบี้ยเริ่มต้น 1.65% ต่อปี 2.30% ต่อปี 3.00% ต่อปี 3.70% ต่อปี และ 4.40% ต่อปี ตามลำดับ ดอกเบี้ยเฉลี่ยทั้งโครงการกรณีธนาคารไม่ใช้สิทธิไถ่ถอนก่อนกำหนดเท่ากับ 3.01% ต่อปี และมีดอกเบี้ยพิเศษ (Bonus) อ้างอิงอัตราดอกเบี้ย THOR ในปีที่ 1 ในกรณีเข้าเงื่อนไขที่กำหนด ทั้งนี้ ธนาคารสามารถไถ่ถอนก่อนกำหนดได้หลังปีที่ 1 เป็นต้นไป และทุกงวดการจ่ายดอกเบี้ยตลอดครบอายุสัญญา ผลตอบแทนที่ได้รับจาก “หุ้นกู้อนุพันธ์กรุงไทย Step-up Callable Bonus Note” มีโอกาสสูงกว่าทางเลือกการลงทุนอื่นประเภทไม่ด้อยสิทธิที่มีอันดับเครดิตใกล้เคียงกัน
ทั้งนี้ ธนาคารเตรียมเสนอขาย “หุ้นกู้อนุพันธ์กรุงไทย Step-up Callable Bonus Note” ให้กับผู้ลงทุนสถาบันและผู้ลงทุนรายใหญ่ ลงทุนขั้นต่ำ 3 ล้านบาท เปิดจองซื้อตั้งแต่วันที่ 9-11 มกราคม 2566 ผ่านธนาคารกรุงไทยทุกสาขา สำหรับผู้ลงทุนที่สนใจ สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือโทร. 02-208 4817 02-208-4673 02-208 4831
วันศุกร์ที่ 6 มกราคม 2566
ครบรอบ 2 ปี NT
ครบรอบ 2 ปี NT
6 ม.ค.66 - ศ.พิเศษ วิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม ร่วมงานวันคล้ายวันสถาปนา บริษัทโทรคมนาคมแห่งชาติ จำกัด (มหาชน) ครบรอบ 2 ปี โดยมี พ.อ.สรรพชัยย์ หุวะนันทน์ กรรมการผู้จัดการใหญ่ ให้การต้อนรับ ณ อาคารสโมสร NT สำนักงานใหญ่ แจ้งวัฒนะ กรุงเทพฯ
__________________
วันศุกร์ที่ 6 มกราคม 2566
06/01/2566
นายกรัฐมนตรี เปิดกิจกรรม “ข้าวรักษ์โลก” จ.สิงห์บุรี
วันศุกร์ที่ 6 มกราคม 2566
นายกรัฐมนตรี เปิดกิจกรรม “ข้าวรักษ์โลก” จ.สิงห์บุรี
ต่อจากนี้ไป ขอเชิญรับฟังไทยคู่ฟ้า
พลเอก ประยุทธ์ จันทร์โอชา นายกรัฐมนตรี ตรวจราชการ จ.สิงห์บุรี ในวันนี้(6ม.ค.66)
เพื่อเป็นประธานเปิดกิจกรรม “ข้าวรักษ์โลก” ณ ต.น้ำตาล อ.อินทร์บุรี จ.สิงห์บุรี โดยโครงการข้าวรักษ์โลก
BCG Model สนับสนุนให้เกษตรกรปรับเปลี่ยนรูปแบบการปลูกข้าวทั้งกระบวนการให้เป็นมิตรต่อสิ่งแวดล้อม
เริ่มตั้งแต่ใช้เมล็ดพันธุ์ข้าวที่ดี ใช้วิธีการทำนาแบบประณีต ใช้เทคโนโลยี นวัตกรรม
และองค์ความรู้ช่วยลดต้นทุน ลดการใช้สารพิษ ลดการปลดปล่อยมลพิษในแต่ละขั้นตอนการผลิต
ตลอดจนเพิ่มคุณภาพและปริมาณผลผลิตต่อไร่ให้สูงขึ้น
มีศูนย์ข้าวชุมชนรับซื้อข้าวจากโครงการในราคาสูงกว่าตลาดเพื่อนำไปแปรรูปด้วยมาตรฐานระดับส่งออก
เป็นการสร้างระบบเศรษฐกิจใหม่ ยกระดับคุณภาพชีวิตเกษตรกรไทยให้เข้มแข็งอย่างยั่งยืน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 6 มกราคม 2566
“อลงกรณ์” เปิดแผนพัฒนาโคพื้นเมือง พร้อมเปิดแข่ง “วัวลาน”เพชรบุรีสนามแรกรับปีใหม่
“อลงกรณ์” เปิดแผนพัฒนาโคพื้นเมือง พร้อมเปิดแข่ง “วัวลาน”เพชรบุรีสนามแรกรับปีใหม่ เร่งตั้งสมาคมกีฬาวัวลาน เล็งสร้างสนามแข่งวัวลานมาตรฐานจัดแข่งตลอดปี ดึงนักท่องเที่ยวไทย-เทศ เที่ยวชมกีฬาประเพณีแห่งเดียวของโลก ตั้งเป้าเพิ่มรายได้เกษตรกรอย่างยั่งยืน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยวันนี้ เกี่ยวกับแผนการพัฒนาโคพื้นเมืองและกีฬาวัวลาน สำหรับปี 2566 ว่า ภายหลังจากการจัดประชุมรวมพลคนปศุสัตว์หารือระหว่างกรมปศุสัตว์ จังหวัดเพชรบุรี ส่วนราชการที่เกี่ยวข้อง และกลุ่มผู้เลี้ยงโคพื้นเมืองและวัวลาน ในจังหวัดเพชรบุรี ครั้งที่ 1 เมื่อปลายปีที่ผ่านมา เพื่อรับฟังปัญหาและร่วมวางแนวทางการพัฒนาโคพื้นเมืองและการแข่งขันวัวลานกีฬาประเพณีพื้นบ้านนั้น ในปีนี้กรมปศุสัตว์ โดยสำนักงานปศุสัตว์จังหวัดเพชรบุรีมีแผนดำเนินการพัฒนาโคพื้นเมืองและวัวลานภาคตะวันตกอย่างเป็นระบบครบวงจร ตั้งแต่การพัฒนาสายพันธุ์ การพัฒนาฟาร์ม การป้องกันโรค การยกระดับปศุสัตว์แปลงใหญ่ การอนุรักษ์พันธุ์โคพื้นเมือง การขึ้นทะเบียนสิ่งบ่งชี้ทางภูมิศาสตร์ (GI) ซึ่งเป็นอัตลักษณ์ของเพชรบุรี การส่งเสริมประเพณีการประกวดวัวสวยงาม วัวเทียมเกวียนและการแข่งขันวัวลาน การพัฒนาตลาดเพื่อยกระดับราคา ทั้งนี้ จะจดทะเบียนเป็นสมาคมกีฬาวัวลาน พร้อมกับสร้างสนามกีฬาแข่งวัวลานที่เป็นมาตรฐาน เช่นเดียวกับสนามม้าแข่งในประเทศไทยและในประเทศต่าง ๆ ทั่วโลก ที่มีระเบียบและกฎหมายรองรับ และจะเปิดให้นักท่องเที่ยว ทั้งชาวไทยและต่างประเทศ เข้าชมวัวลานกีฬาประเพณีวิถีไทย ในรูปแบบเกษตรท่องเที่ยวเป็นการสร้างภาพลักษณ์และชื่อเสียงให้กับวัวลานเพชรบุรี ซึ่งถือเป็นต้นตำรับประเพณีการแข่งวัวลานในประเทศไทย รวมทั้งการส่งเสริมวัวเทียมเกวียน การประกวดพันธ์ุวัวและวัวสวยงาม โดยมีศูนย์เทคโนโลยีเกษตรและนวัตกรรมจังหวัดเพชรบุรี (ศูนย์ AIC มหาวิทยาลัยราชภัฏเพชรบุรี) และหน่วยงานเกี่ยวข้องให้การสนับสนุนส่งเสริมด้านการวิจัยพัฒนาและต่อยอด ทั้งนี้ จะเปิดสนามแข่งวัวลานที่เพชรบุรีเป็นครั้งแรก ในเดือนแรกของปีนี้ เพื่อเปิดศักราชใหม่ของการส่งเสริมพัฒนาโคพื้นเมืองและวัวลาน ภายใต้แนวทางเพชรบุรีโมเดล ซึ่งเป็นการพัฒนาอย่างยั่งยืนมีเป้าหมายเข็มมุ่งชัดเจน ทำได้ไวทำได้จริง
ทั้งนี้ จังหวัดเพชรบุรี เป็นจังหวัดที่มีการเลี้ยงโคนม โคเนื้อและโคพื้นเมืองมากที่สุดจังหวัดหนึ่งของประเทศ รวมทั้งการแข่งขันวัวลานกีฬาประเพณีวิถีไทยถือเป็นฐานอาชีพสร้างรายได้สำคัญของเกษตรกร จึงมีความพร้อมที่จะเดินหน้าต่อยอดยกระดับการพัฒนาแบบครบวงจร ตั้งแต่การพันธ์ุโค อาหารสัตว์ มาตรฐานฟาร์มการปฏิบัติทางการเกษตรที่ดี (GAP) มาตรฐานฟาร์มที่มีระบบการป้องกันโรคและการเลี้ยงสัตว์ที่เหมาะสม (GFM) มาตรฐานฟาร์มปลอดโรคปากและเท้าเปื่อย (FMD) คอกกักมาตรฐานเอกชนสำหรับการนำเข้า การส่งออก และปลอดโรค FMD การแปรรูปสร้างมูลค่าเพิ่ม การสร้างแบรนด์ การตลาดแบบออฟไลน์และออนไลน์ การขับเคลื่อนเพชรบุรีฟู้ดวัลเลย์และการเจรจาการค้าการลงทุนระหว่างประเทศซึ่งจะมีการประชุมครั้งที่ 2 ในเร็ว ๆ นี้
การจัดระดมพลคนปศุสัตว์กลุ่มโคในครั้งนี้ ได้ผนึกความร่วมมือทุกภาคส่วน โดยมีวัตถุประสงค์ เพื่อพัฒนาการปศุสัตว์อย่างเป็นระบบครบวงจรและยกระดับรายได้ของเกษตรกรให้สูงขึ้นอย่างยั่งยืนเป็นการพัฒนาอาชีพปศุสัตว์สู่เกษตรมูลค่าสูงตามหมุดหมายใหม่ของแผนพัฒนาเศรษฐกิจและสังคมแห่งชาติฉบับที่ 13 ภายใต้ “5 ยุทธศาสตร์ของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์” และแนวทาง “เพชรบุรีโมเดล”
วันศุกร์ที่ 6 มกราคม 2566
กรมทางหลวงชนบท ขยายถนนชัยพฤกษ์ 10 เลน คืบหน้ากว่า 29% มุ่งแก้ไขการจราจรติดขัด
​รองรับการเติบโตของพื้นที่กรุงเทพมหานคร - นนทบุรี - ปทุมธานี อย่างยั่งยืน ตามนโยบายของรัฐมนตรีว่าการกระทรวงคมนาคม คาดแล้วเสร็จต้นปี 2567
กรมทางหลวงชนบท (ทช.) กระทรวงคมนาคม รายงานความคืบหน้าโครงการขยายถนนชัยพฤกษ์ จังหวัดนนทบุรี ซึ่งปัจจุบันผลงานก่อสร้างมีความคืบหน้าไปแล้วกว่าร้อยละ 29 ขณะนี้อยู่ระหว่างงานติดตั้งคานคอนกรีตอัดแรงรูปกล่องหล่อสำเร็จ สะพานข้ามคลองพระอุดม งานวางท่อระบายน้ำคอนกรีตเสริมเหล็ก และงานขยายช่องจราจร โดยโครงการก่อสร้างดังกล่าวคาดว่าจะดำเนินการก่อสร้างแล้วเสร็จสมบูรณ์ในช่วงต้นปี 2567 ทั้งนี้ เพื่อเพิ่มประสิทธิภาพการใช้งานของถนนชัยพฤกษ์ให้สมบูรณ์ ให้สามารถรองรับปริมาณการจราจรได้มากขึ้น แก้ไขปัญหาการจราจรติดขัด ช่วยแบ่งเบาการจราจรที่ต้องการเดินทางออกนอกเมืองในช่วงเวลาเร่งด่วนได้อีกทางหนึ่ง ตลอดจนเป็นการสนับสนุนยุทธศาสตร์การพัฒนาโครงสร้างพื้นฐานด้านคมนาคมขนส่ง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม เนื่องจากปัจจุบันถนนชัยพฤกษ์เป็นถนนขนาด 6 ช่องจราจร มีปริมาณจราจรสูงกว่า 40,000 คันต่อวัน อันเกิดจากการขยายตัวของพื้นที่จังหวัดนนทบุรีฝั่งตะวันตกของแม่น้ำเจ้าพระยา ส่งผลให้ถนนชัยพฤกษ์มีสภาพการจราจรที่หนาแน่นและมีแนวโน้มที่จะติดขัดมากขึ้นเรื่อย ๆ ประกอบกับเมื่อถนนราชพฤกษ์ - ถนนกาญจนาภิเษก (แนวเหนือ - ใต้) เปิดใช้งาน ยังทำให้ถนนชัยพฤกษ์สามารถเชื่อมต่อกับพื้นที่จังหวัดปทุมธานีได้รวดเร็วและสะดวกมากยิ่งขึ้น จึงเป็นการดึงดูดปริมาณจราจรให้เข้ามาใช้เส้นทางถนนชัยพฤกษ์มากตามไปด้วย ทช. จึงได้ดำเนินโครงการก่อสร้างขยายถนนชัยพฤกษ์ ใช้งบประมาณในการก่อสร้างรวม 902 ล้านบาท โดยการดำเนินงานจะแบ่งเป็นงานก่อสร้างปรับปรุงถนนคู่ขนานระดับดิน ขนาด 2 ช่องจราจรต่อทิศทาง จากเชิงลาดสะพานพระราม 4 ถึงทางแยกต่างระดับถนนราชพฤกษ์ และงานปรับปรุงขยายผิวจราจร ขนาด 1 ช่องจราจร ต่อทิศทาง จากทางแยกต่างระดับถนนราชพฤกษ์ถึงถนนบางกรวย - ไทรน้อย รวมระยะทางทั้งหมด 6.892 กิโลเมตร พร้อมก่อสร้างสะพานข้ามคลองพระอุดม สะพานข้ามคลองบางภูมิ รวมจำนวน 4 แห่ง และงานก่อสร้างทางเท้า ระบบระบายน้ำ ระบบไฟฟ้าแสงสว่าง
สำหรับในช่วงระหว่างดำเนินการก่อสร้าง ทช. ได้ทำการติดตั้งแบริเออร์และติดตั้งป้ายเตือนลดความเร็วเพื่อให้ประชาชนสามารถสังเกตเห็นได้ชัดเจน เพื่อความปลอดภัยในการเดินทาง รวมถึง ทช. ได้ทำการปิดเบี่ยงช่องจราจรบริเวณทางกลับรถใต้สะพานข้ามคลองพระอุดม บนถนนชัยพฤกษ์ จังหวัดนนทบุรี บริเว กม. ที่ 1+275 (ฝั่งขาเข้าสะพานพระราม 4) และบริเวณ กม. ที่ 0+375 (ฝั่งขาเข้าถนนราชพฤกษ์) เพื่อดำเนินงานก่อสร้างสะพานข้ามคลองบนทางขนานถนนชัยพฤกษ์ โดยทำการปิดเบี่ยงช่องจราจรไปจนกว่างานก่อสร้างจะแล้วเสร็จ ทั้งนี้ ผู้ใช้เส้นทางยังสามารถกลับรถได้ โดยใช้ช่องทางเบี่ยงขนาด 1 ช่องจราจร จึงขอความร่วมมือให้ผู้ใช้เส้นทางโปรดสังเกตป้ายจราจร รวมถึงปฏิบัติตามป้ายเตือน ป้ายแนะนำ อย่างเคร่งครัด เพื่อความปลอดภัยในการเดินทางและขออภัยในความไม่สะดวกมา ณ โอกาสนี้
วันศุกร์ที่ 6 มกราคม 2566
บขส. พร้อมพานักท่องเที่ยวสายบุญ กราบนมัสการรอยพระพุทธบาทเขาคิชฌกูฎ จองตั๋วล่วงหน้าเดินทางได้แล้ววันนี้ !!! เที่ยวแรกออกเดินทาง 27 มกราคม นี้
......
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคมเปิดเผยว่า ใกล้ถึงงานประเพณีนมัสการรอยพระพุทธบาทเขาคิชฌกูฎ (พระบาทหลวง) จังหวัดจันทบุรี ซึ่งเปิดให้ประชาชนได้เข้าไปสักการะสิ่งศักดิ์สิทธิ์ ปีละครั้งเท่านั้น โดยปีนี้กำหนดเปิดในวันที่ 22 มกราคม - 22 มีนาคม 2566 ดังนั้น เพื่ออำนวยความสะดวกและตอบสนองความต้องการเดินทางของผู้ใช้บริการ บขส. จึงได้จัดโครงการ “บขส.ตามรอยพระพุทธบาท เขาคิชฌกูฎ ปี 6” ขึ้น ในระหว่างวันที่ 27 มกราคม - 17 มีนาคม 2566 (เดินทางแบบ 1 Day Trip) ด้วยรถโดยสารปรับอากาศเส้นทางกรุงเทพฯ - จันทบุรี (เขาคิชฌกูฎ) จำนวน 6 เที่ยว ให้บริการในวันที่ 27 มกราคม 2566 วันที่ 10 24 กุมภาพันธ์ 2566 วันที่ 3 10 17 มีนาคม 2566 ออกจากสถานีขนส่งผู้โดยสารกรุงเทพ (จตุจักร) เวลา 20.00 น. อัตราค่าโดยสาร 499 บาท/ที่นั่ง (ไม่รวมค่าขึ้นเขาฯ) และสำหรับสมาชิก บขส.Card รับสิทธิ์ในราคาพิเศษ 476 บาท/ที่นั่ง(ไม่รวมค่าขึ้นเขาฯ)
สอบถามรายละเอียดเพิ่มเติมและสำรองที่นั่งได้ที่ งานการตลาดและลูกค้าสัมพันธ์ กองสื่อสารองค์กรและการตลาด บริษัท ขนส่ง จำกัด โทร 02-537-8737, 098-667-5592 หรือ Call Center 1490 เรียก บขส. ทั้งนี้ สามารถสมัครสมาชิก บขส.Card (ไม่เสียค่าใช้จ่ายในการสมัคร) ผ่านทาง Application E-Ticket และ www.transport.co.th เพื่อรับสิทธิพิเศษต่างๆ ตามเงื่อนไขที่บริษัทฯ กำหนด
วันศุกร์ที่ 6 มกราคม 2566
กรมเจ้าท่า ขุดลอก พัฒนาบำรุงรักษาร่องน้ำ ส่งเสริมเศรษฐกิจและการท่องเที่ยว ตามนโยบายรัฐบาลและกระทรวงคมนาคม
...
กรมเจ้าท่า ขุดลอก พัฒนาบำรุงรักษาร่องน้ำ ส่งเสริมเศรษฐกิจและการท่องเที่ยว ตามนโยบายรัฐบาลและกระทรวงคมนาคม
ตามนโยบายของรัฐบาล และกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ได้มอบหมายให้กรมเจ้าท่า ดำเนินการพัฒนาและบำรุงรักษาร่องน้ำภายในประเทศ ภายใต้ยุทธศาสตร์ชาติ 20 ปี ในการสนับสนุน และการพัฒนาโครงการพื้นฐานการขนส่งทางน้ำ ตลอดจนการดูแลบำรุงรักษาร่องน้ำทางเรือเดินให้เกิดความสะดวกและปลอดภัย
นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่า ได้สั่งการให้สำนักพัฒนาและบำรุงรักษาทางน้ำ กรมเจ้าท่า เร่งการขุดลอกตามแผนงาน เพื่อให้ประชาชนได้ใช้ประโยชน์จากแม่น้ำได้อย่างเต็มที่ เรือสามารถเข้าออกร่องน้ำได้ตลอดเวลา สามารถเก็บกักน้ำไว้ใช้ในช่วงฤดูแล้ง และระบายน้ำได้ในช่วงฤดูน้ำหลาก โดยสำนักงานพัฒนาและบำรุงรักษาทางน้ำที่ 1 ได้เปิดหน่วยปฏิบัติงานขุดลอกแม่น้ำป่าสัก อ.เมืองสระบุรี จ.สระบุรี ตั้งแต่วันที่ 15 พฤศจิกายน 2565 โดยใช้รถขุด อย.3 และเรือเจ้าท่า ข.407 เป็นเครื่องจักรในการปฏิบัติงาน ความกว้างก้นร่องเท่ากับ 5 -15 เมตร ระดับความลึกก้นร่องเท่ากับ + 8.00 เมตร (จากระดับน้ำทะเลปานกลาง) ระยะทางประมาณ 775 เมตร (กิโลเมตรที่ 71+900 ถึง กิโลเมตรที่ 72+675) ปริมาณวัสดุขุดลอกตามแผน 41,000 ลูกบาศก์เมตร ระยะเวลาดำเนินการ 80 วัน ปัจจุบันสามารถทำการขุดลอกถึง กิโลเมตรที่ 72+401 รวมระยะทาง 501 เมตร คิดเป็นร้อยละ 64.64 ซึ่งจะทำให้เพิ่มพื้นที่ในการกักเก็บน้ำและช่วยระบายน้ำ การเดินทางทางน้ำสะดวกและปลอดภัยมากยิ่งขึ้น ส่งเสริมอาชีพประมงน้ำจืดและการอุปโภค บริโภค และกลุ่มเรือขุดลอก สำนักพัฒนาและบำรุงรักษาทางน้ำ ได้เปิดหน่วยปฏิบัติงานขุดลอกร่องน้ำทาง เข้าท่าเรือกรุงเทพฯ ร่องที่ 2 จังหวัดสมุทรปราการ ปฏิบัติงานโดยเรือเจ้าท่า ข.10 ความกว้าง 100 และ 225.6 เมตร ลึก 5.5 เมตร จากระดับน้ำทะเลปานกลาง ระยะเวลาดำเนินการ 300 วัน ปริมาณวัสดุขุดลอกตามแผน 620,000 ลูกบาศก์เมตร ขณะนี้สามารถขุดลอก 57,600 ลูกบาศก์เมตร คิดเป็นร้อยละ 9 ทั้งนี้ หากดำเนินการแล้วเสร็จจะช่วยให้เรือสินค้าที่เข้า-ออกร่องน้ำเกิดความสะดวกและปลอดภัย สร้างความมั่นใจให้กับผู้ใช้บริการร่องน้ำ
รักษาการอธิบดีกรมเจ้าท่า กล่าวเพิ่มเติมว่า กรมเจ้าท่า กระทรวงคมนาคม ได้เร่งขุดลอกพัฒนาและบำรุงรักษาร่องน้ำ เพื่อสนับสนุนการขนส่งสินค้าทางน้ำ รวมถึงส่งเสริมศักยภาพการท่องเที่ยวทางน้ำ เกิดความปลอดภัยในชีวิตและทรัพย์สิน สร้างความเชื่อมั่นให้กับนักท่องเที่ยว ตอบรับการเปิดประเทศอย่างเต็มรูปแบบ เพื่อขับเคลื่อนเศรษฐกิจในภาคการขนส่งทางน้ำ และภาคการท่องเที่ยวของประเทศอย่างยั่งยืน
วันศุกร์ที่ 6 มกราคม 2566
06/01/2566
หัวหน้าผู้ตรวจฯ วิษณุ ติวเข้มเจ้าหน้าที่กระทรวงอุตสาหกรรม ขับเคลื่อนองค์กรคุณธรรมด้วยความโปร่งใส่
หัวหน้าผู้ตรวจฯ วิษณุ ติวเข้มเจ้าหน้าที่กระทรวงอุตสาหกรรม ขับเคลื่อนองค์กรคุณธรรมด้วยความโปร่งใส่
เมื่อวันที่ 5 มกราคม 2566 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เป็นประธานเปิดโครงการสัมมนา “สร้างความเข้มแข็ง พัฒนาเครือข่ายขับเคลื่อนองค์กรคุณธรรม” จัดโดย ศูนย์ปฏิบัติการต่อต้านการทุจริต กระทรวงอุตสาหกรรม (ศปท.อก.) วัตถุประสงค์เพื่อการเสริมสร้างความรู้ ความเข้าใจเกี่ยวกับหลักเกณฑ์และขั้นตอนการประเมินองค์กรคุณธรรม ให้เป็นไปตามหลักเกณฑ์และแนวทางที่กำหนด ตลอดจนเกิดความร่วมมือในการส่งเสริมคุณธรรม จริยธรรม และขับเคลื่อนหน่วยงานเครือข่ายไปสู่องค์กรคุณธรรมตามเป้าหมายที่กำหนดไว้ โดยมี หน่วยงานในสังกัดกระทรวงอุตสาหกรรม เข้าร่วมสัมมนากว่า 100 คน ณ ห้องกิ่งเพชร โรงแรมเอเชีย กรุงเทพฯ
วันศุกร์ที่ 6 มกราคม 2566
สธ.แจงค่าตอบแทนเสี่ยงภัยโควิดบุคลากรนอกสังกัด ให้หน่วยงานรวบรวมข้อมูลส่งของบกลางภายในวันที่ 9 ม.ค.นี้
รองปลัดกระทรวงสาธารณสุข แจงค่าตอบแทนเสี่ยงภัยโควิด สำหรับบุคลากรนอกสังกัดกระทรวงสาธารณสุขที่ค้างจ่ายของปีงบประมาณ 2565 ได้แจ้งให้หน่วยงานต้นสังกัดรวบรวมข้อมูลพร้อมหลักฐานประกอบการเบิกจ่ายที่ถูกต้องครบถ้วนตามหลักเกณฑ์ ภายในวันที่ 9 มกราคมนี้
รองปลัดกระทรวงสาธารณสุข แจงค่าตอบแทนเสี่ยงภัยโควิด สำหรับบุคลากรนอกสังกัดกระทรวงสาธารณสุขที่ค้างจ่ายของปีงบประมาณ 2565 ได้แจ้งให้หน่วยงานต้นสังกัดรวบรวมข้อมูลพร้อมหลักฐานประกอบการเบิกจ่ายที่ถูกต้องครบถ้วนตามหลักเกณฑ์ ภายในวันที่ 9 มกราคมนี้ เพื่อจัดทำคำขอสนับสนุนงบกลางให้ต่อไป
วันนี้ (6 มกราคม 2566) ที่กระทรวงสาธารณสุข จ.นนทบุรี นพ.ทวีศิลป์ วิษณุโยธิน รองปลัดกระทรวงสาธารณสุข กล่าวภายหลังการประชุมค่าตอบแทนเสี่ยงภัยของบุคลากรด้านการแพทย์และสาธารณสุขนอกสังกัดกระทรวงสาธารณสุข ว่า จากการแพร่ระบาดของโรคโควิด 19 ตั้งแต่ปี 2563 กระทรวงสาธารณสุขได้ดำเนินการเสนอขอรับการสนับสนุนค่าตอบแทนเสี่ยงภัยให้กับบุคลากรผู้ปฏิบัติงาน ทั้งภายในและภายนอกสังกัดกระทรวงสาธารณสุข ตั้งแต่ปีงบประมาณ 2563 โดยในส่วนของบุคลากรภายนอกสังกัดกระทรวงสาธารณสุข มีการเบิกจ่ายค่าตอบแทนเสี่ยงภัยของปีงบประมาณ 2564 (ตุลาคม 2563 - กันยายน 2564) แล้วรวมทั้งสิ้น 1,733 ล้านบาท แบ่งเป็น 1.โรงพยาบาลกลุ่มสถาบันแพทยศาสตร์แห่งประเทศไทย 892.8 ล้านบาท 2.กระทรวงมหาดไทย (รวม กทม.) 398.7 ล้านบาท 3.กระทรวงกลาโหม 372.2 ล้านบาท 4.สำนักงานตำรวจแห่งชาติ 60.5 ล้านบาท 5.กระทรวงยุติธรรม 9.3 ล้านบาท ซึ่งบุคลากรจากทุกหน่วยได้รับค่าตอบแทนเสี่ยงภัยเป็นที่เรียบร้อยแล้ว
นพ.ทวีศิลป์กล่าวต่อว่า สำหรับค่าตอบแทนเสี่ยงภัยของผู้ปฏิบัติงานโควิด 19 นอกสังกัดกระทรวงสาธารณสุขที่ยังค้างจ่ายของปีงบประมาณ 2565 (ตุลาคม 2564 - กันยายน 2565) นพ.โอภาส การย์กวินพงศ์ ปลัดกระทรวงสาธารณสุข ได้มีหนังสือถึงหน่วยงานต้นสังกัดที่เกี่ยวข้อง ตั้งแต่วันที่ 22 ธันวาคม 2565 ให้รวบรวมข้อมูลค่าตอบแทนเสี่ยงภัยของผู้ปฏิบัติงาน พร้อมหลักฐานประกอบการเบิกจ่ายเป็นไปตามระเบียบ กฎหมาย และหลักเกณฑ์ที่กระทรวงสาธารณสุขกำหนด พร้อมรับรองข้อมูลโดยหัวหน้าส่วนราชการ (ระดับกรม) แยกเป็นรายหน่วยงาน รายเดือน โดยให้ส่งข้อมูลภายในวันที่ 9 มกราคม 2566 เพื่อกระทรวงสาธารณสุขจะได้รวบรวม ตรวจสอบความถูกต้อง และเสนอขอรับการสนับสนุนจากสำนักงบประมาณพิจารณาและนำเสนอคณะรัฐมนตรีเห็นชอบต่อไป
******************************** 6 มกราคม 2566
วันศุกร์ที่ 6 มกราคม 2566
06/01/2566
​"ทิพานัน" โชว์รัฐบาล “พล.อ.ประยุทธ์” ยกระดับบริการบัตรทอง "รับยาใกล้บ้าน" เจ็บป่วยเล็กน้อย 16 อาการดูแลทันที  ชี้กว่า2.2หมื่นรายเข้าถึงการรักษาที่รวดเร็ว
​"ทิพานัน" โชว์รัฐบาล “พล.อ.ประยุทธ์” ยกระดับบริการบัตรทอง "รับยาใกล้บ้าน" เจ็บป่วยเล็กน้อย 16 อาการดูแลทันที  ชี้กว่า2.2หมื่นรายเข้าถึงการรักษาที่รวดเร็ว  ชี้รัฐบาลมุ่งสร้างโอกาสความเท่าเทียม ลดเหลื่อมล้ำทุกมิติ
วันที่ 6 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่รัฐบาลพล.อ.ประยุทธ์ จันทร์โอชา มุ่งสร้างโอกาสความเท่าเทียม ลดเหลื่อมล้ำในทุกมิติให้กับประชาชน โดยเฉพาะในด้านสุขภาพ ได้มีการยกระดับและปรับปรุงสิทธิประโยชน์และการรักษาพยาบาลในเชิงรุก เพื่อดูแลให้เข้าถึงประชาชนมากที่สุด ซึ่งพล.อ.ประยุทธ์ รับทราบและพอใจผลการดำเนินการดูแลผู้มีสิทธิหลักประกันสุขภาพแห่งชาติ หรือ บัตรทอง 30 บาท ให้เข้าถึงบริการปฐมภูมิดูแลโรคทั่วไปหรือการเจ็บป่วยเล็กน้อย (common illnesses) 16 อาการ ในร้านยาที่เข้าร่วมเป็นหน่วยบริการกับ สปสช. โดยไม่มีค่าใช้จ่าย สามารถรับยาได้ทันที ตามที่สำนักงานหลักประกันสุขภาพแห่งชาติ (สปสช.) ร่วมกับสภาเภสัชกรรม โดยมีร้านยาจำนวนกว่า 650 แห่ง กระจายอยู่ทั่วประเทศเข้าร่วมโครงการ “ร้านยารูปแบบใหม่” ซึ่งเริ่มให้บริการตั้งแต่เดือนพฤศจิกายนที่ผ่านมา มีกระแสตอบรับที่ดีจากพี่น้องประชาชนผู้มีสิทธิบัตรทอง เข้ารับบริการเป็นจำนวนมาก โดยข้อมูลล่าสุด (เดือนธันวาคม) ผ่านข้อมูลสรุประบบแดชบอร์ด (Dashboard) พบว่ามีผู้ป่วยเข้ารับบริการ common illnesses ที่ร้านยาแล้วจำนวน 22,842 ราย สะท้อนความเชื่อมั่นโครงการและการจัดระบบดูแลสุขภาพของรัฐบาล
น.ส.ทิพานัน กล่าวว่า ส่วนอาการเจ็บป่วยที่ประชาชนผู้มีสิทธิบัตรทองเข้ารับบริการมากที่สุด 5 อันดับแรก ได้แก่ อาการไข้ ไอ และเจ็บคอ จำนวน 12,177 ราย หรือคิดเป็นร้อยละ 46 ของผู้มารับบริการทั้งหมด รองลงมาคืออาการปวดข้อและเจ็บกล้ามเนื้อ จำนวน 6,557 ราย อาการผื่นผิวหนัง ผื่น คัน จำนวน 3,513 ราย อาการปวดท้อง จำนวน 2,515 ราย และความผิดปกติต่างๆ ที่เกิดขึ้นกับตา จำนวน 1,515 ราย
รองโฆษกประจำสำนักนายกรัฐมนตรี กล่าวว่า สำหรับพี่น้องประชาชนผู้มีสิทธิบัตรทองหากมีอาการเจ็บป่วยเล็กน้อยในกลุ่ม 16 อาการ คือ 1. ปวดหัว (HEADACHE) 2. เวียนหัว (Dizziness)3. ปวดข้อ (PAIN IN JOINT)4. เจ็บกล้ามเนื้อ (MUSCLE PAIN)5. ไข้ (FEVER)6. ไอ (COUGH)7. เจ็บคอ (SORE THROAT)
8. ปวดท้อง (STOMACHACHE)9. ท้องผูก (CONSTIPATION)10. ท้องเสีย (DIARRHEA)11. ถ่ายปัสสาวะขัด, ปัสสาวะลำบาก, ปัสสาวะเจ็บ (DYSURIA)12. ตกขาวผิดปกติ (VAGINAL DISCHARGE)
13. อาการทางผิวหนัง ผื่น คัน (SKIN RASH/LESION)14. บาดแผล (WOUND)15. ความผิดปกติต่างๆ ที่เกิดขึ้นกับตา (EYE DISORDER)16. ความผิดปกติต่างๆ ที่เกิดขึ้นกับหู (EAR DISORDER)
สำหรับขั้นตอนในการรับบริการผู้มีสิทบัตรทองสามารถติดต่อไปยัง สปสช. ผ่านสายด่วน สปสช. 1330 เจ้าหน้าที่แนะนำร้านยาชุมชนอบอุ่นใกล้บ้านเพื่อเข้ารับบริการ หรือตรวจสอบรายชื่อร้านยาใกล้บ้านที่เข้าร่วมโครงการได้ที่เว็บไซต์ สปสช. https://www.nhso.go.th/downloads/204 หรือสังเกตสติกเกอร์ติดหน้าร้านยา ภายใต้ชื่อ “ร้านยาคุณภาพของฉัน” ให้บริการเจ็บป่วยเล็กน้อย จากนั้นไปนำบัตรประชาชนไปแสดงที่ร้านยาให้เภสัชกรคัดกรองอาการเบื้องต้น ซึ่งเภสัชภรจะให้ยาพร้อมคำแนะนำการใช้ยา หรือแนะนำให้พบแพทย์ ในกรณีที่พบว่ามีอาการที่ต้องได้รับการรักษาจากแพทย์ สำหรับผู้ป่วยที่ได้รับยาไปแล้วเภสัชกรจะติดตามอาการในวันที่ 3 ของการจ่ายยา อย่างไรก็ตาม สามารถสอบถามรายละเอียดเพิ่มเติมได้ที่ สายด่วน สปสช. 1330 และhttps://www.nhso.go.th/downloads/204
วันพฤหัสบดีที่ 5 มกราคม 2566
05/01/2566
รมว.เฮ้ง ห่วงลูกจ้างเหตุปั้นจั่นล้มทำบาดเจ็บสาหัส ย่านธัญบุรี สั่งหน่วยงานในสังกัดตรวจสอบและช่วยเหลือทันที
รมว.เฮ้ง ห่วงลูกจ้างเหตุปั้นจั่นล้มทำบาดเจ็บสาหัส ย่านธัญบุรี สั่งหน่วยงานในสังกัดตรวจสอบและช่วยเหลือทันที
รมว.แรงงาน ห่วงลูกจ้างเหตุปั้นจั่นล้มทำคนงานก่อสร้างโครงการก่อสร้างอาคารโรคผิวหนังรังสิต อ.ธัญบุรี จ.ปทุมธานี ได้รับบาดเจ็บ 2 ราย สั่งหน่วยงานในสังกัดตรวจสอบสาเหตุและให้ความช่วยเหลือลูกจ้างที่ได้รับบาดเจ็บทันที โดยเรียกนายจ้างสอบสาเหตุ 12 มกราคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง เหตุเครนล้มทำคนงานก่อสร้างได้รับบาดเจ็บ 2 ราย อ.ธัญบุรี จ.ปทุมธานี ว่า ตนมีความห่วงใยลูกจ้างที่ได้รับอุบัติเหตุจากเหตุดังกล่าว จึงได้สั่งการให้กรมสวัสดิการและคุ้มครองแรงงาน (กสร.) และสำนักงานประกันสังคม (สปส.) ซึ่งเป็นหน่วยงานในสังกัดกระทรวงแรงงาน เร่งตรวจสอบข้อเท็จจริงพร้อมให้ความช่วยเหลือลูกจ้างทันที ในเบื้องต้นได้รับรายงานจากพนักงานตรวจความปลอดภัย สำนักงานสวัสดิการและคุ้มครองแรงงานจังหวัดปทุมธานี และศูนย์ความปลอดภัยในการทำงานเขต 1 (พระนครศรีอยุธยา) ว่า เมื่อวันที่ 5 มกราคม 2566 เวลา 10.00 น. เกิดเหตุขณะรถปั้นจั่นทำการยกถังบรรจุคอนกรีตสำเร็จรูป เพื่อทำการเคลื่อนย้ายไปเทที่บริเวณต้นเสา ซึ่งมีคนงานคอยทำการเทบริเวณด้านบน แต่ขาของรถปั้นจั่นได้เกิดการทรุดตัวทำให้รถเอียงและล้มลงแขนของปั้นจั่นไปโดนนายกล้า วานนท์ อายุ 49 ปี สัญชาติไทย ตำแหน่งหัวหน้างาน และนายซอ คาน ทุน อายุ 40 ปี สัญชาติเมียนมา ตำแหน่งลูกจ้างทั่วไป ซึ่งเป็นลูกจ้างของบริษัทรับเหมาก่อสร้าง ทำงานอยู่ในบริเวณดังกล่าว ทำให้นายกล้าฯ ได้รับบาดเจ็บสาหัส ส่วนนายซอฯ ได้รับบาดเจ็บเล็กน้อย โดยหลังเกิดเหตุเพื่อนร่วมงานได้แจ้งหน่วยงานกู้ภัยเข้ามาทำการช่วยเหลือนำผู้ได้รับบาดเจ็บทั้งสองรายส่งตัวไปรักษาที่โรงพยาบาลราชวิถี 2 (รังสิต) แล้ว โดยพนักงานตรวจความปลอดภัย สสค.ปทุมธานี ได้มีหนังสือเชิญนายจ้างบริษัทผู้รับเหมามาให้ข้อเท็จจริงในวันที่ 12 มกราคม 2566 และสำนักงานประกันสังคมจังหวัดปทุมธานีจะเร่งดำเนินการช่วยเหลือจ่ายสิทธิประโยชน์ที่ลูกจ้างผู้บาดเจ็บพึงได้รับต่อไป
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า ผมได้กำชับพนักงานตรวจความปลอดภัย สสค.ปทุมธานี และศูนย์ความปลอดภัยในการทำงานเขต 1 (พระนครศรีอยุธยา) เร่งตรวจสอบหาข้อเท็จจริงเพิ่มเติมว่านายจ้างมีการฝ่าฝืนหรือไม่ปฏิบัติตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 และกฎกระทรวง กำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับเครื่องจักร ปั้นจั่น และหม้อน้ำ พ.ศ. 2564 หรือไม่ ซึ่งถ้าหากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป
นายบุญสงค์ ทัพชัยยุทธ์ เลขาธิการสำนักงานประกันสังคม (สปส.) กล่าวเพิ่มว่า ในส่วนของสำนักงานประกันสังคมได้ตรวจสอบแล้วพบว่าลูกจ้างผู้ได้รับบาดเจ็บทั้งสองราย เป็นผู้ประกันตนตามกฎหมาย มีสิทธิได้รับสิทธิจากกองทุนเงินทดแทนดังนี้ ค่ารักษาพยาบาลตามกฎกระทรวง (สถานพยาบาลรัฐบาล 50,000 บาท ถึงสิ้นสุดการรักษา สถานพยาบาลเอกชน 50,000 - 1 ล้านบาท) ค่าทดแทนกรณีหยุดงาน 18(1) จ่ายร้อยละ 70 ของค่าจ้าง ตามใบรับรองแพทย์ และค่าสูญเสียอวัยวะ 18(2) จ่ายร้อยละ 70 ของค่าจ้าง
วันศุกร์ที่ 6 มกราคม 2566
รฟม. ลงพื้นที่ติดตามตรวจสอบความปลอดภัยในการปฏิบัติงานก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง
.....
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม โดย สำนักงานความปลอดภัย อาชีวอนามัยและสภาพแวดล้อมในการทำงาน (สปอ.) ได้ลงพื้นที่ติดตามตรวจสอบความปลอดภัยในการปฏิบัติงานก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง บริเวณสถานีศรีอุดม สถานีศรีเอี่ยม และศูนย์ซ่อมบำรุง บนถนนศรีนครินทร์ โดยได้ตรวจสอบการจัดเก็บอุปกรณ์ที่ไม่ใช้งาน การยึดวัสดุอุปกรณ์ให้มีความมั่นคงแข็งแรงเรียบร้อย พร้อมทั้งเน้นย้ำให้เจ้าหน้าที่ทุกคนและผู้เกี่ยวข้องทุกหน่วยงาน ปฏิบัติตามมาตรฐานความปลอดภัยตามที่กฎหมายกำหนดอย่างเคร่งครัด เพื่อให้สอดคล้องตาม “ปฏิญญาว่าด้วยความปลอดภัยในการก่อสร้างโครงการระบบรถไฟฟ้าขนส่งมวลชน Zero Fatal Accident” ป้องกันไม่ให้เกิดเหตุอันไม่พึงประสงค์ ทั้งต่อบุคลากรของโครงการฯ และประชาชนผู้สัญจรบนถนนสาธารณะ
นอกจากนี้ ยังได้เน้นย้ำให้เจ้าหน้าที่ปฏิบัติตามมาตรการป้องกันการแพร่ระบาดของเชื้อไวรัส COVID-19 ตามข้อกำหนดของกระทรวงสาธารณสุข สามารถสอบถามข้อมูลโครงการฯ ได้ที่เว็บไซต์ www.mrta-yellowline.com เฟซบุ๊กแฟนเพจโครงการรถไฟฟ้าสายสีเหลืองฯ และไลน์ : @mrtyellowline หรือติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันศุกร์ที่ 6 มกราคม 2566
06/01/2566
“ทิพานัน” เผยชาวสิงห์บุรีต้อนรับ “พล.อ.ประยุทธ์” อบอุ่น  มอบจดหมายกำลังใจแด่นายกฯ   ชี้โครงการข้าวรักษ์โลกชาวนาไทยได้ประโยชน์อย่างยั่งยืน
“ทิพานัน” เผยชาวสิงห์บุรีต้อนรับ “พล.อ.ประยุทธ์” อบอุ่น  มอบจดหมายกำลังใจแด่นายกฯ   ชี้โครงการข้าวรักษ์โลกชาวนาไทยได้ประโยชน์อย่างยั่งยืน
วันที่ 6 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรีเปิดเผยว่าวันนี้ที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่ตรวจราชการ ณ จังหวัดสิงห์บุรี และเป็นประธานเปิดกิจกรรม “ข้าวรักษ์โลก” ในพื้นที่นานำร่อง หมู่ที่ 1 ต.น้ำตาล อ.อินทร์บุรี จ.สิงห์บุรี โดยนายกรัฐมนตรีจะขับรถดำนาปลูกข้าว ร่วมกับชาวนา พร้อมกับปล่อยปลาร่วมกับเกษตรกร
“จากการพูดคุยกับพ่อแม่พี่น้องชาวนาที่เข้าร่วมโครงการข้าวรักษ์โลกปลื้มโครงการนี้ เพราะเพิ่มรายได้และเป็นการทำนาที่ไม่ทำลายสิ่งแวดล้อม ไม่ทำลายสุขภาพของเกษตรกรและผู้บริโภค ทำให้คุณภาพชีวิตของชาวนาที่เข้าร่วมโครงการดีขึ้นมาก และเป็นการต่อยอดโมเดลเศรษฐกิจ BCG ที่เห็นผลได้จริงและยั่งยืน ซึ่งพล.อ.ประยุทธ์ จันทร์โอชา นายกรัฐมนตรี มีความยินดีที่ได้เห็นรอยยิ้มของพ่อแม่พี่น้องชาวนาไทยและเห็นผลสำเร็จของโครงการข้าวรักษ์โลกที่ต่อยอดโมเดลเศรษฐกิจ BCG เป็นการปฏิวัติการทำนาใหม่เพื่อคุณภาพชีวิตที่ดีขึ้นอย่างยั่งยืน เป็นไปตามแนวทางของรัฐบาลในการยกระดับคุณภาพข้าวไทยออกสู่เวทีโลก” น.ส.ทิพานัน กล่าว
น.ส.ทิพานัน กล่าวว่า นอกจากการต้อนรับที่อบอุ่นและรอยยิ้มที่แสดงให้เห็นถึงผลลัพธ์ความสำเร็จที่โครงการข้าวรักษ์โลก BCG แล้ว พล.อ.ประยุทธ์ จันทร์โอชา ยังได้รับกำลังใจจากประชาชนในพื้นที่อย่างมากที่มารอต้อนรับ และมีภาพความประทับใจ จากตัวแทนประชาชนเป็นจดหมายน้อยเขียนด้วยลายมือว่า “ลุงตู่ สู้ สู้ สู้ คนอ.อินทร์บุรี จ.สิงห์บุรี ขอเป็นกำลังใจให้ท่านนายกอยู่คู่กับประชาชนชาวไทยตลอดปีและตลอดไปค่ะ ขอลายเซนต์จากนายกตู่ด้วยนะ จากประชาชนคนศูนย์ข้าว”
"ท่านนายกฯ จึงลงลายเซนต์แสดงความขอบคุณในน้ำใจและกำลังใจที่ตัวแทนเกษตรกรส่งข้อความมาให้บนจดหมายกลับให้ประชาชนด้วย" น.ส. ทิพานัน กล่าว
วันศุกร์ที่ 6 มกราคม 2566
กรมเจ้าท่า ต่อยอดโครงการเสริมทรายชายหาดจอมเทียน ส่งเสริมการท่องเที่ยวรับปีใหม่ 2566
...
“กรมเจ้าท่า ต่อยอดโครงการเสริมทรายชายหาดจอมเทียน ส่งเสริมการท่องเที่ยวรับปีใหม่ 2566”
จากนโยบายรัฐบาล โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่าดำเนินโครงการเสริมทรายชายหาดจอมเทียน ซึ่งโครงการดังกล่าวอยู่ภายใต้การกำกับดูแลโดยกรมเจ้าท่า กระทรวงคมนาคม ที่ดำเนินการมาตั้งแต่ปี พ.ศ.2563 จวบจนถึงปัจจุบัน เป็นระยะเวลา 3 ปี ที่โครงการเสริมทรายชายหาดจอมเทียน สร้างประโยชน์ในด้านการท่องเที่ยว ลดปัญหากัดเซาะชายฝั่ง พร้อมดึงดูดนักท่องเที่ยวทั้งชาวไทยและชาวต่างชาติ เสริมสร้างรายได้เข้าสู่ประเทศและท้องถิ่นเป็นจำนวนมาก
นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่า เมืองพัทยาถือเป็นอีกหนึ่งสถานที่ท่องเที่ยวที่ได้รับความนิยมจากชาวไทยและชาวต่างชาติ โดยเฉพาะนักท่องเที่ยวจีนถือเป็นกลุ่มเป้าหมายหลักที่สามารถช่วยกระตุ้นเศรษฐกิจและการท่องเที่ยวของประเทศไทย ซึ่งหลังจากนี้รัฐบาลจีนจะมีมาตรการผ่อนคลายด้านโควิด-19 พร้อมเปิดประเทศต้อนรับนักท่องเที่ยวต่างชาติตั้งแต่ 8 มกราคม พ.ศ.2566 ชาวต่างชาติที่จะเดินทางเข้าประเทศจีน ต้องมีผลตรวจเป็นลบและผลตรวจโควิดภายใน 48 ชั่วโมง จะสามารถเข้าประเทศจีนได้โดยไม่ต้องกักตัว นอกจากนี้ชาวจีนที่ต้องการเดินทางไปต่างประเทศ ก็สามารถเดินทางได้โดยไม่ต้องขออนุญาตอีกต่อไป โดยในช่วงที่ผ่านมา กรมเจ้าท่าได้ดำเนินโครงการเสริมทรายชายหาดพัทยา เพื่อแก้ปัญหาน้ำทะเลกัดเซาะระยะยาว ก่อนที่สภาพชายหาดจะหายไป เป็นการส่งเสริมการท่องเที่ยวในอนาคต โดยที่ผ่านมาโครงการเสริมทรายป้องกันการกัดเซาะชายหาดจอมเทียน อำเภอบางละมุง จังหวัดชลบุรี ระยะที่ 1 ระยะทาง 3,575 เมตร ได้ดำเนินการเสร็จสิ้นเป็นที่เรียบร้อย ก่อนส่งมอบให้เทศบาลนาจอมเทียนเป็นผู้ดูแลต่อไป
ปัจจุบัน กรมเจ้าท่าได้เดินหน้าโครงการเสริมทรายป้องกันการกัดเซาะชายหาดจอมเทียน ในส่วนที่เหลือในพื้นที่เขตเมืองพัทยา ระยะทาง 2.65 กิโลเมตร รวมของเดิมจากระยะแรก 3.5 กิโลเมตร จะได้ความยาวชายหาดเพิ่มขึ้นรวมกว่า 6 กิโลเมตร ชายหาดจะมีความกว้างเฉลี่ย 50 เมตร เป็นโครงการที่กรมจ้าท่า จะเร่งดำเนินการเพื่อส่งมอบเป็นของขวัญปีใหม่ 2566 ให้ประชาชนทุกคน ซึ่งโครงการฯดังกล่าวจะช่วยเสริมสร้างศักยภาพแหล่งท่องเที่ยวของเมืองพัทยา จังหวัดชลบุรี นำรายได้เข้าสู่ประเทศ พร้อมต้อนรับนักท่องเที่ยวทั้งชาวไทยและชาวต่างชาติ ที่คาดว่าในปีใหม่ 2566 นี้ จะมีจำนวนเพิ่มมากขึ้น ภายหลังสถานการณ์โควิด-19 ทั่วโลก คลี่คลายลง
วันศุกร์ที่ 6 มกราคม 2566
06/01/2566
นายกฯ ตรวจเยี่ยมความคืบหน้า พนังกั้นน้ำโครงการก่อสร้างระบบป้องกันน้ำท่วมพื้นที่ชุมชนน้ำตาล ระยะที่ 2 ริมแม่น้าเจ้าพระยา อ.อินทร์บุรี จ.สิงห์บุรี
นายกฯ ตรวจเยี่ยมความคืบหน้า พนังกั้นน้ำโครงการก่อสร้างระบบป้องกันน้ำท่วมพื้นที่ชุมชนน้ำตาล ระยะที่ 2 ริมแม่น้าเจ้าพระยา อ.อินทร์บุรี จ.สิงห์บุรี กำชับเร่งดำเนินการให้แล้วเสร็จตามแผนงานที่วางไว้โดยเร็ว เพื่อบรรเทาปัญหาอุทกภัยในพื้นที่ชุมชนน้ำตาล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (6 มกราคม 2566) เวลา 09.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ตรวจเยี่ยมความก้าวหน้าพื้นที่ก่อสร้างพนังกั้นน้ำ ตำบลน้ำตาล อำเภออินทร์บุรี จังหวัดสิงห์บุรี โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายธนกร วังบุญคงชนะ รัฐมนตรีประจำสำนักนายกรัฐมนตรี ร่วมการตรวจเยี่ยม ซึ่งนายสุพจน์ ยศสิงห์คำ ผู้ว่าราชการจังหวัดสิงห์บุรี และประชาชนมารอให้การต้อนรับ
เมื่อนายกรัฐมนตรี เดินทางถึงพื้นที่โครงการก่อสร้างระบบป้องกันน้ำท่วมพื้นที่ชุมชนน้ำตาล บริเวณวัดโฆสิทธาราม พร้อมเข้าสักการะพระพุทธรูปหลวงพ่อแป้นเพื่อความเป็นสิริมงคล และเข้าทักทายประชาชนที่รอให้การต้อนรับ พร้อมกับรับฟังความคืบหน้าและตรวจเยี่ยมพนังกั้นน้ำริมแม่น้ำเจ้าพระยา ซึ่งเป็นโครงการก่อสร้างระบบป้องกันน้ำท่วมพื้นที่ชุมชนน้ำตาล ระยะที่ 2 ดำเนินการก่อสร้างตั้งแต่ปีงบประมาณ พ.ศ. 2563 - 2566 มีความยาวตลอดแนวคันกั้นน้ำ 3,461 เมตร พื้นที่ป้องกันอุทกภัย 2.20 ตารางกิโลเมตร มีระดับป้องกันน้ำ 15.35 เมตร ขณะนี้ดำเนินการไปแล้วทั้งสิ้น ร้อยละ 82.40 หากเสร็จสิ้นจะช่วยบรรเทาปัญหาอุทกภัยในพื้นที่ โดยเฉพาะช่วงเวลาน้ำหลาก ที่จะกระทบต่อพื้นที่เกษตรกรรม แหล่งเศรษฐกิจ และบ้านเรือนของประชาชน
นายกรัฐมนตรีได้รับทราบถึงความก้าวหน้าโครงการก่อสร้างระบบป้องกันน้ำท่วมพื้นที่ชุมชนน้ำตาล ระยะที่ 2 พร้อมกำชับให้ดำเนินการให้แล้วเสร็จตามแผนงานที่วางไว้โดยเร็ว เพื่อช่วยบรรเทาปัญหาอุทกภัยในพื้นที่ชุมชนน้ำตาล พร้อมกล่าวว่า ปัจจุบันสภาพอากาศมีการเปลี่ยนแปลงไป ปริมาณน้ำฝนเพิ่มมากขึ้นกว่าปกติ ส่งผลให้แม่น้ำมีระดับน้ำสูงขึ้นจนเกิดน้ำท่วมบางพื้นที่ ซึ่งรัฐบาลพยายามเร่งช่วยเหลืออย่างเต็มที่ ขอให้ประชาชนเข้าใจการแก้ไขปัญหาไม่สามารถสำเร็จได้ภายในปีเดียว บางครั้งอาจต้องใช้เวลานานหลายปี เพราะงบประมาณต้องมีการจัดสรรไปแก้ไขปัญหาในหลายส่วน จึงต้องมีการจัดสรรงบประมาณให้ดี ยืนยันว่ารัฐบาลไม่เลือกปฏิบัติ เพราะเราทุกคนเป็นคนไทยเหมือนกัน โดยนายกรัฐมนตรียังได้พูดคุยและให้ข้อคิดกับนักเรียนประถมศึกษาชั้นปีที่ 5 โรงเรียนวัดโฆสิทธาราม พร้อมถ่ายภาพร่วมกับเด็กนักเรียน ก่อนออกเดินทางไปยังบริเวณพื้นที่นานำร่อง หมู่ที่ 1 ตำบลน้ำตาล อำเภออินทร์บุรี จังหวัดสิงห์บุรี เพื่อเป็นประธานในพิธีเปิดกิจกรรม “ข้าวรักษ์โลก” ต่อไป
วันศุกร์ที่ 6 มกราคม 2566
พม. โดย กคช. จับมือ ธอส. เร่งช่วยผู้มีรายได้น้อยมีบ้านอยู่อาศัยที่ดี มีคุณภาพ
พม. โดย กคช. จับมือ ธอส. เร่งช่วยผู้มีรายได้น้อยมีบ้านอยู่อาศัยที่ดี มีคุณภาพ
วันนี้ (5 ม.ค. 66) เวลา 14.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมเพื่อหาแนวทางความร่วมมือในการขับเคลื่อนงานด้านที่อยู่อาศัย โดยการให้ความช่วยเหลือและสนับสนุนแบบหน่วยงานรัฐกับหน่วยงานรัฐ ระหว่างกระทรวงการพัฒนาสังคมและความมั่นคงของมนุษย์ (พม.) โดยการเคหะแห่งชาติ (กคช.) กับ ธนาคารอาคารสงเคราะห์ (ธอส.) ทั้งนี้ นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) นายทวีพงษ์ วิชัยดิษฐ ผู้ว่าการการเคหะแห่งชาติ พร้อมคณะ นายฉัตรชัย ศิริไล กรรมการผู้จัดการ ธอส. พร้อมคณะ ร่วมประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์
นายจุติ กล่าวว่า วันนี้ ได้มีการประชุมหารือเพื่อหาวิธีเร่งรัดให้คนจนได้มีบ้านอยู่อาศัยเร็วขึ้น มากขึ้น และคุณภาพดีขึ้น อีกทั้งเป็นการปรับปรุงฐานะทางการคลัง การเงินของ กคช. นอกจากนี้ ยังเป็นการสนับสนุนนโยบายของรัฐบาลว่า ทุกหน่วยงานต้องบูรณาการร่วมกันช่วยแก้ปัญหาให้ประชาชนแบบพุ่งเป้า ด้วยวิธีการของรัฐบาลอิเล็กทรอนิกส์และเทคโนโลยีมาช่วยในการทำงาน ซึ่งวันนี้ เรามีการแบ่งปันข้อมูลการบริหารงาน โดย ธอส. ต้องการให้คนไทยมีบ้านเป็นของตนเอง ในขณะที่ กคช. ต้องการให้คนไทยมีบ้านและคุณภาพชีวิตที่ดี โดยมุ่งเน้นผู้มีรายได้น้อย และเมื่อ 2 องค์กร มาร่วมกัน ย่อมจะเกิดพลังขับเคลื่อนที่มีศักยภาพมาก เพราะจะทำให้คนไทยมีบ้านอยู่อาศัยที่ดี มีคุณภาพ และเกิดทางเลือกที่ว่า จะเช่าอยู่หรือเป็นเจ้าของ ทั้งนี้ อยากให้คำมั่นกับประชาชนว่า ถึงแม้ว่าเหลือเวลาบริหารงานอีกไม่มาก แต่จะไม่มีใครผ่อนคันเร่งแน่นอน ซึ่งต้องการทำงานเรื่องนี้ให้ประชาชนได้มีบ้านอยู่อาศัยให้ดีที่สุดและรวดเร็วที่สุด
วันศุกร์ที่ 6 มกราคม 2566
06/01/2566
"รมว.สุชาติ” สั่ง กสร.ลงพื้นที่เหตุเพลิงไหม้โรงงานผลิตอะไหล่รถยนต์ จ.ชลบุรี
"รมว.สุชาติ” สั่ง กสร.ลงพื้นที่เหตุเพลิงไหม้โรงงานผลิตอะไหล่รถยนต์ จ.ชลบุรี
รมว.สุชาติ สั่งกรมสวัสดิการและคุ้มครองแรงงาน (กสร.) ลงพื้นที่ตรวจสอบสาเหตุเพลิงไหม้โรงงานผลิตอะไหล่รถยนต์ จ.ชลบุรี
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีเกิดเหตุเพลิงไหม้โรงงานผลิตชิ้นส่วนรถยนต์ใน จ.ชลบุรี ผมจึงได้สั่งกรมสวัสดิการและคุ้มครองแรงงานลงพื้นที่หาสาเหตุทันที โดยในเบื้องต้นได้รับรายงานว่า เหตุเกิดเวลา 03.30 น. ของวันที่ 6 มกราคม 2566 สถานที่เกิดเหตุดังกล่าว ตั้งอยู่ที่ ต.โป่ง อ.บางละมุง จ.ชลบุรี เป็นโรงงานพื้นที่กว้างกว่า 20 ไร่ รับผลิตชิ้นส่วนรถยนต์ รถจักรยานยนต์ ขึ้นรูปชิ้นงานพลาสติก โดยเครื่องฉีด และเครื่องเป่า และทำแม่พิมพ์ พ่นสี มีทั้งหมด 5 อาคาร อาคารที่เกิดเหตุเป็นอาคารที่ 2 โกดังสำหรับพ่นสีชิ้นส่วนอะไหล่รถ เกิดเพลิงลุกไหม้อย่างรุนแรง จนทำให้ตัวโกดังถล่มและยุบลงมาทั้งหลัง เจ้าหน้าที่ได้เร่งฉีดน้ำสกัดเพลิงให้อยู่ในวงจำกัด เพื่อไม่ให้ลุกลามไปยังสถานีบริการน้ำมันของโรงงานที่อยู่ด้านหลังติดกับอาคารที่เกิดเพลิงไหม้ โดยมีบ่อพักน้ำมันเชื้อเพลิงกว่า 15,000 ลิตร สามารถควบคุมเพลิงได้ในเวลา 05.00 น. ไม่มีผู้ได้รับบาดเจ็บหรือเสียชีวิตจากเหตุการณ์ดังกล่าว ขณะนี้อยู่ระหว่างการตรวจสอบหาสาเหตุของการเกิดเพลิงไหม้ อย่างไรก็ตาม ผมได้สั่งการให้หน่วยงานในสังกัดกระทรวงแรงงาน เฝ้าระวังและติดตามสถานการณ์อย่างใกล้ชิดเพื่อจะได้เข้าช่วยเหลือลูกจ้าง นายจ้าง ที่ได้รับผลกระทบจากเหตุเพลิงไหม้ครั้งนี้ต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า พนักงานตรวจความปลอดภัย สำนักงานสวัสดิการและคุ้มครองแรงงานจังหวัดชลบุรี ศูนย์ความปลอดภัยในการทำงานเขต 2 (ชลบุรี) จะเชิญนายจ้างและผู้ที่เกี่ยวข้องมาสอบข้อเท็จจริงเพื่อรวบรวมพยานหลักฐานว่ามีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงาน เกี่ยวกับการป้องกันและระงับอัคคีภัย พ.ศ. 2555 หรือไม่ หากพบว่านายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป
วันศุกร์ที่ 6 มกราคม 2566
06/01/2566
Krungthai COMPASS นำเสนอบทวิเคราะห์เรื่อง “อัตราเงินเฟ้อเดือน ธ.ค. เร่งขึ้นที่ 5.89% Krungthai COMPASS คาดอัตราเงินเฟ้อปี 2566 อยู่ที่ 3.1%”
อัตราเงินเฟ้อทั่วไปเดือน ธ.ค. ขยายตัวเร่งขึ้น 5.89% (YoY) จากราคาอาหารและราคาพลังงาน โดยราคาอาหารสดขยายตัวเร่งขึ้นตามราคากลุ่มข้าว แป้ง และผลิตภัณฑ์จากแป้ง และราคาผักสด ขณะที่ราคาหมวดพลังงานขยายตัวเพิ่มขึ้นจากผลของฐานที่ต่ำลง
Key Highlights
- อัตราเงินเฟ้อทั่วไปเดือน ธ.ค. ขยายตัวเร่งขึ้น 5.89% (YoY) จากราคาอาหารและราคาพลังงาน โดยราคาอาหารสดขยายตัวเร่งขึ้นตามราคากลุ่มข้าว แป้ง และผลิตภัณฑ์จากแป้ง และราคาผักสด ขณะที่ราคาหมวดพลังงานขยายตัวเพิ่มขึ้นจากผลของฐานที่ต่ำลง สำหรับอัตราเงินเฟ้อพื้นฐานทรงตัวที่ 3.23% (YoY)
- อัตราเงินเฟ้อปี 2565 ขยายตัวที่ 6.08% สูงสุดในรอบ 24 ปี จากปัจจัยด้านต้นทุนที่สูงขึ้น (cost-push inflation) โดยเฉพาะหมวดพลังงานเนื่องจากความขัดแย้งระหว่างรัสเซียและยูเครนที่ส่งผลกระทบต่อราคาน้ำมันขายปลีกและค่าไฟฟ้า และอัตราเงินเฟ้อหมวดพื้นฐานขยายตัว 2.51%
- Krungthai COMPASS คาดอัตราเงินเฟ้อทั่วไปปี 2566 มีแนวโน้มอยู่ที่ 3.1% ตามราคาพลังงานและราคาสินค้าในหมวดพื้นฐานที่มีแนวโน้มทยอยปรับเพิ่มขึ้น โดยประเมินว่าในช่วงครึ่งปีแรกอัตราเงินเฟ้อจะอยู่สูงกว่ากรอบเป้าหมายและอาจเป็นปัจจัยสนับสนุนให้ กนง. ทยอยปรับขึ้นอัตราดอกเบี้ยนโยบายต่อเนื่อง โดยเฉพาะในช่วงครึ่งปีแรก
วันอังคารที่ 24 มกราคม 2566
24/01/2566
รัฐบาลกำหนดให้ 21 ม.ค. เป็นวันความปลอดภัยของผู้ใช้ถนน
วันเสาร์ที่ 21 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลเห็นชอบกำหนดให้วันที่ 21 ม.ค. ของทุกปีเป็น “วันความปลอดภัยของผู้ใช้ถนน”
เพื่อกระตุ้นเตือนให้ประชาชนตระหนักถึงการใช้รถใช้ถนนอย่างปลอดภัย สร้างจิตสำนึก
ส่งเสริมให้เกิดเป็นวัฒนธรรมความปลอดภัย เกิดระเบียบวินัย ปฏิบัติตามกฎจราจรอย่างเคร่งครัด
เพื่อหยุดความสูญเสียจากอุบัติเหตุบนท้องถนนและเหตุการณ์รถชนคนข้ามทางม้าลายไม่ให้เกิดขึ้นอีก
พร้อมทั้งกำชับศูนย์อำนวยการความปลอดภัยทางถนนบูรณาการร่วมกับหน่วยงานที่เกี่ยวข้อง กำหนดแนวทาง
มาตรการในการลดอุบัติเหตุให้ชัดเจน เป็นรูปธรรม มีการติดตามประเมินผล และดำเนินการอย่างต่อเนื่อง
โดยเฉพาะด้านความเข้มงวดของเจ้าหน้าที่รัฐในการจับกุมและลงโทษผู้กระทำผิด
เพื่อสร้างความเชื่อมั่นแก่ประชาชน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 24 มกราคม 2566
24/01/2566
ก.อุตสาหกรรม จัดกิจกรรม “อุตสาหกรรมรวมใจ เพื่อพี่น้องชาวไทย” ส่งต่อธารน้ำใจ ช่วยเหลือผู้ด้อยโอกาส
ก.อุตสาหกรรม จัดกิจกรรม “อุตสาหกรรมรวมใจ เพื่อพี่น้องชาวไทย” ส่งต่อธารน้ำใจ ช่วยเหลือผู้ด้อยโอกาส
เมื่อวันที่ 23 มกราคม 2566 ดร.ณัฐพล รังสิตพล ปลัดกระทรวงอุตสาหกรรม นำคณะผู้บริหาร ข้าราชการ กระทรวงอุตสาหกรรม มอบสิ่งของอุปโภค บริโภค ภายใต้กิจกรรม “อุตสาหกรรมรวมใจ เพื่อพี่น้องชาวไทย” ให้แก่มูลนิธิราชประชานุเคราะห์ ในพระบรมราชูปถัมภ์ เพื่อนำไปช่วยเหลือผู้ด้อยโอกาส โดยได้รับเกียรติจาก พลเรือเอก พงษ์เทพ หนูเทพ องคมนตรี และประธานกรรมการบริหารมูลนิธิฯ เป็นผู้รับมอบสิ่งของบริจาค ได้แก่ น้ำดื่ม ข้าวสาร น้ำตาลทราย น้ำมันพืช ซอสปรุงรส บะหมี่กึ่งสำเร็จรูป แปรงทำความสะอาดด้ามยาว สุขาเคลื่อนที่ สุขากระดาษ ถุงดำ ทิชชู มุ้ง ผ้าใบพลาสติก และถุงยังชีพที่บรรจุของแล้ว จำนวน 300 ชุด โอกาสนี้ ผู้บริหารกระทรวงอุตสาหกรรม เข้ารับพระราชทานของที่ระลึก เบื้องหน้าพระบรมฉายาลักษณ์พระบาทสมเด็จพระเจ้าอยู่หัว และสมเด็จพระนางเจ้าฯ พระราชินี ด้วย
จากนั้นปลัดกระทรวงอุตสาหกรรม ได้มอบหมายให้ นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม มอบสิ่งของอุปโภค บริโภค อีก 2 จุด คือ จุดแรก โรงพยาบาลสงฆ์ โดยมี นายแพทย์อนุตพงษ์ ชูจันทร์ รองผู้อำนวยการด้านการแพทย์ เป็นผู้รับมอบสิ่งของ ได้แก่ น้ำดื่ม ยาสามัญประจำบ้าน หน้ากากอนามัย และชุด ATK จำนวน 8,000 ชุด และจุดที่ 2ได้มอบสิ่งของให้กับมูลนิธิช่วยคนปัญญาอ่อนแห่งประเทศไทยในพระบรมราชินูปถัมภ์ โดยมี นางนฤมล ปาลวัฒน์ เลขาธิการมูลนิธิฯ เป็นผู้รับมอบสิ่งของบริจาค จำนวน 19 รายการ ได้แก่ น้ำดื่ม น้ำตาล น้ำปลา น้ำมันพืช นมถั่วเหลือง บะหมี่กึ่งสำเร็จรูป และน้ำยาซักผ้า
ทั้งนี้ กิจกรรมดังกล่าว กระทรวงอุตสาหกรรมได้เชิญชวนภาคเอกชนและหน่วยงานในสังกัด ร่วมบริจาคสิ่งของ เครื่องอุปโภค-บริโภค สำหรับนำไปช่วยเหลือและบรรเทาความเดือดร้อนให้กับประชาชนที่ได้รับผลกระทบจากอุทกภัยเมื่อปลายปีที่ผ่านมา ภายใต้กิจกรรม “อุตสาหกรรมรวมใจ ช่วยพี่น้องชาวไทย” รวมทั้งการส่งต่อธารน้ำใจเพื่อการสาธารณะกุศล ไปยังพื้นที่บริเวณใกล้เคียงกระทรวงอุตสาหกรรม โดยเฉพาะในกลุ่มเปราะบางที่ควรได้รับการดูแลอย่างใกล้ชิดจากสังคม เพื่อใช้ประโยชน์ตามความเหมาะสมต่อไป
วันอังคารที่ 24 มกราคม 2566
ปลัดดีอีเอส ต้อนรับ เลขาธิการสหภาพไปรษณีย์แห่งเอเชียและแปซิฟิก
ปลัดดีอีเอส ต้อนรับ เลขาธิการสหภาพไปรษณีย์แห่งเอเชียและแปซิฟิก
วันนี้ (24 มกราคม 66) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) ให้การต้อนรับ Dr. Vinaya Prakash Singh เลขาธิการสหภาพไปรษณีย์แห่งเอเชียและแปซิฟิก (Asian-Pacific Postal Union: APPU) องค์การระหว่างประเทศระดับภูมิภาคสำหรับภูมิภาคเอเชียและแปซิฟิก เพื่อส่งเสริมความร่วมมือในด้านการบริการ ไปรษณีย์ระหว่างกัน ณ ห้องรับรองชั้น 8 สป.ดศ.
__________________
วันอังคารที่ 24 มกราคม 2566
​วธ.ชงครม.รับรองตั้งวัดคาทอลิก อีก 39 วัด
​วธ.ชงครม.รับรองตั้งวัดคาทอลิก อีก 39 วัด
วธ.ชงครม.รับรองตั้งวัดคาทอลิก อีก 39 วัด
เมื่อเร็วๆนี้ นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เป็นประธานการประชุมคณะกรรมการพิจารณากลั่นกรองคำขอจัดตั้งวัดคาทอลิก ครั้งที่ 1/2566 โดยมีนางยุถิกา อิศรางกูร ณ อยุธยา รองปลัดกระทรวงวัฒนธรรม ผู้แทนปลัดกระทรวงวัฒนธรรม พร้อมด้วยกรรมการ ซึ่งเป็นผู้แทนจากหน่วยงานที่มีภารกิจเกี่ยวข้อง กรรมการผู้ทรงคุณวุฒิ นายชัยพล สุขเอี่ยม อธิบดีกรมการศาสนา ในฐานะกรรมการและเลขานุการ และผู้แทนสภาประมุขบาทหลวงโรมันคาทอลิกแห่งประเทศไทย เข้าร่วมการประชุม ณ ห้องประชุมกรมการศาสนา ชั้น 2 กระทรวงวัฒนธรรม และผ่านระบบสื่ออิเล็กทรอนิกส์ (Zoom) วาระสำคัญเป็นการพิจารณาแบบคำขอให้รับรองวัดคาทอลิก (แบบ คท. 2) ตามที่มิซซังได้ยื่นต่อกรมการศาสนา ในฐานะสำนักงานเลขานุการคณะกรรมการพิจารณาดำเนินการภายในระยะเวลาสองปีนับแต่วันที่ระเบียบสำนักนายกรัฐมนตรี ว่าด้วยแนวทางพิจารณาในการจัดตั้งวัดบาทหลวงโรมันคาทอลิก พ.ศ. 2564 ใช้บังคับ ทั้งนี้ มติที่ประชุมเห็นชอบให้เสนอความเห็นของคณะกรรมการต่อคณะรัฐมนตรีเพื่อรับรองวัดคาทอลิก จำนวน 39 วัด
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) กล่าวว่า สภาประมุขบาทหลวงโรมันคาทอลิกแห่งประเทศไทยประมาณการจำนวนวัดคาทอลิกที่จะยื่นคำขอให้รับรองทั้งหมด จำนวน 388 วัด โดยในปี พ.ศ. 2565 กรมการศาสนาได้เสนอให้คณะรัฐมนตรีพิจารณารับรองวัดคาทอลิกแล้ว จำนวน 76 วัด และวัดคาทอลิกที่คณะกรรมการมีมติเห็นชอบให้เสนอคณะรัฐมนตรีพิจารณารับรองในการประชุมครั้งนี้ จำนวน 39 วัด จึงคงเหลือจำนวนวัดคาทอลิกที่ต้องดำเนินการเพื่อให้มีการรับรองอีก จำนวน 273 วัด โดยกรมการศาสนาได้ร่วมมือกับเขตมิซซังทั่วประเทศปรับแผนการดำเนินงานเพื่อให้งานรับรองวัดคาทอลิกแล้วเสร็จทันตามกำหนดเวลาภายในเดือนมิถุนายน 2566
วันอังคารที่ 24 มกราคม 2566
24/01/2566
โฆษกรัฐบาลเผย นายกฯ ปลื้ม USOPC ประกาศรับรองชนิดกีฬา “มวยไทย” เป็นชนิดกีฬาในเวทีระดับสากล
ยกระดับกีฬาประจำชาติของไทยสู่เวทีโลก
วันนี้ (24 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ยินดีที่ “มวยไทย” กีฬาประจำชาติของไทย ได้รับการยอมรับในเวทีการแข่งขันระดับสากล โดยคณะกรรมการโอลิมปิกและพาราลิมปิกแห่งสหรัฐอเมริกา (USOPC) ได้ประกาศรับรอง “มวยไทย” เป็นชนิดกีฬาใหม่ เมื่อวันที่ 10 มกราคม 2566 ที่ผ่านมา ซึ่งเป็นไปตามแนวทางการทำงานที่นายกรัฐมนตรีกำหนดให้ความสำคัญกับกีฬามวยไทย แสดงศักยภาพศิลปะการต่อสู้เพื่อสร้างมูลค่าวัฒนธรรมไทย ถือเป็นอีกหนึ่ง Soft Power สำคัญ
โฆษกประจำสำนักนายกรัฐมนตรี กล่าวเพิ่มเติมว่า หน่วยงานที่เกี่ยวข้องของไทยได้ผลักดันและส่งเสริมกีฬามวยไทยในเวทีสากลอย่างต่อเนื่อง โดยเฉพาะการส่งนักกีฬามวยไทยเข้าแข่งขัน ในมหกรรมกีฬา “The World Games 2022” ที่เมืองเบอร์มิงแอม รัฐอลาบามา ประเทศสหรัฐอเมริกา เมื่อวันที่ 7-17 กรกฎาคม 2565 ควบคู่กับสนับสนุนการถ่ายทอดสด การประชาสัมพันธ์เพื่อสร้างกระแสผ่านการแข่งขัน โดยขณะนั้นไทยส่งกีฬา จำนวน 9 ชนิด ได้แก่ กีฬาทางอากาศ ยูยิตสู เปตอง ซูโม่ บิลเลียดสปอร์ต มวยไทย วูซู เอ็กซ์ตรีม และฟลอร์บอล รวมนักกีฬาไทยร่วมเข้าแข่งทั้งสิ้น 32 คน ขณะที่กีฬามวยไทย มีนักกีฬาทีมชาติไทย ทำได้ 2 เหรียญทอง 1 เหรียญเงิน และ 1 เหรียญทองแดง ซึ่งมวยไทยถือว่าได้รับความนิยมมากที่สุดในการแข่งขันเพราะมีผู้เข้าชมการแข่งขันเต็มความจุของสนาม
“นายกรัฐมนตรียินดีที่กีฬามวยไทย ซึ่งถือเป็นภูมิปัญญาและศิลปวัฒนธรรมที่สืบทอดกันมาอย่างยาวนานของไทย ได้รับการยอมรับในระดับสากล พร้อมขอบคุณการสนับสนุนของทุกหน่วยงานที่เกี่ยวข้อง และได้สั่งการให้ต่อยอดความสำเร็จครั้งนี้เพื่อขับเคลื่อนแผนพัฒนาการกีฬาแห่งชาติ ให้ประสบความสำเร็จ เพื่อให้กีฬาของไทยก้าวสู่ระดับสากลต่อไป” นายอนุชาฯ กล่าว
วันอังคารที่ 24 มกราคม 2566
24/01/2566
ครม.อนุมัติ 686 ลบ. เดินหน้าโครงการพัฒนาเครือข่ายดูแลสุขภาพจิต ผลิตแพทย์และบุคลากรจิตเวชเพิ่ม 2,950 คน ยกระดับคุณภาพการรักษาใกล้บ้าน
ครม.อนุมัติ 686 ลบ. เดินหน้าโครงการพัฒนาเครือข่ายดูแลสุขภาพจิต ผลิตแพทย์และบุคลากรจิตเวชเพิ่ม 2,950 คน ยกระดับคุณภาพการรักษาใกล้บ้าน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 24 มกราคม 2566 ว่า ครม.เห็นชอบโครงการพัฒนาเครือข่ายระบบด้านการดูแลสุขภาพจิต กรอบวงเงิน 686.07 ล้านบาท ระยะเวลาดำเนินการ 5 ปี ปีงบประมาณ พ.ศ.2566 – 2570 ซึ่งเป็นส่วนหนึ่งของแนวทางการป้องกันและแก้ไขปัญหาสุขภาพจิต โดยมอบหมายให้กระทรวงสาธารณสุขเป็นผู้ดำเนินการ ทั้งนี้ ปัจจุบันไทยมีบุคลากรด้านสุขภาพจิตรวม 5,946 คน (คิดเป็น 8.99 ต่อแสนประชากร ต่ำกว่าค่าเฉลี่ยทั่วโลก) และแต่ละปีจะผลิตบุคลากรด้านสุขภาพจิตได้ 488 คนต่อปี ซึ่งไม่เพียงพอต่อการบริการประชาชน
โครงการพัฒนาเครือข่ายระบบด้านการดูแลสุขภาพจิต มีวัตถุประสงค์เพื่อพัฒนาบุคลากรด้านสุขภาพจิตให้ครอบคลุมทั่วประเทศ และยกระดับคุณภาพบริการสุขภาพจิตให้ประชาชนได้ โดยไม่จำเป็นต้องส่งต่อไปยังโรงพยาบาลที่อยู่ห่างไกล โครงการนี้มีเป้าหมาย คือ เพิ่มกำลังคนด้านสุขภาพจิต จำนวน 2,950 คน แบ่งเป็น 1.ด้านจิตแพทย์ทั่วไป 150 คน 2.ด้านพยาบาลเฉพาะทางสุขภาพจิตและจิตเวช 1,500 คน 3.ด้านพยาบาลเชี่ยวชาญด้านสุขภาพจิตและจิตเวช 100 คน 4.ด้านนักจิตวิทยาคลินิก 400 คน 5.ด้านนักสังคมสงเคราะห์จิตเวช 400 คน 6.ด้านนักกิจกรรมบำบัดจิตเวช 250 คน 7.ด้านเภสัชกรจิตเวช 150 คน โดยมีระยะเวลาดำเนินการ 5 ปี ปีงบประมาณ พ.ศ.2566 – 2570 ส่วนวิธีการดำเนินโครงการ อาทิ 1.ประสานความร่วมมือกับสภาวิชาชีพ สถาบันฝึกอบรมของทุกสาขาวิชาชีพ เพื่อจัดทำแผนร่วมกัน โดยพัฒนาบุคลากรเดิมให้เป็นผู้เชี่ยวชาญเพิ่มขึ้น 2.พัฒนาศักยภาพสถานบริการและบุคลากรในสังกัดกระทรวงสาธารณสุขและกระทรวงการอุดมศึกษา วิทยาศาสตร์ วิจัยและนวัตกรรม เพื่อเพิ่มหน่วยผลิตบุคลากรจิตเวชจากต้นทุนที่มีอยู่ และ 3.ติดตามประเมินผลการพัฒนาบุคลากรแต่ละสาขาและระบบบริการจิตเวชและยาเสพติด
นางสาวรัชดา กล่าวด้วยว่า ประโยชน์ที่จะได้รับจากโครงการนี้ 1.สามารถเพิ่มการผลิตบุคลากรด้านสุขภาพจิตของไทยได้ปีละ 590 คน รวม 2,950 คน ภายในระยะเวลา 5 ปี 2.โรงพยาบาลในสังกัดกระทรวงสาธารณสุขทั่วประเทศ มีสหวิชาชีพด้านสุขภาพจิตเพียงพอต่อการจัดบริการให้ประชาชนในทุกอำเภอ 3.ประชาชนที่มีภาวะซึมเศร้า เสี่ยงฆ่าตัวตาย ก่อความรุนแรง ได้รับการวินิจฉัยและเข้าถึงการรักษาที่มีคุณภาพใกล้บ้านอย่างต่อเนื่อง ทำให้มีคุณภาพชีวิตที่ดีขึ้น และไม่ก่อความรุนแรงในชุมชน และ 4.ผู้ป่วยจิตเวชสามารถเข้าถึงบริการจิตเวชอย่างต่อเนื่อง